Aportacions de l’Associació Catalana de Municipis i Comarques a l’Avantprojecte de llei d’emergències

Aportacions

**1.- Considera que s’ha descrit adequadament l’objectiu de la iniciativa ?**

Sí, cal destacar que bona part de la normativa vigent en matèria d’emergències es prèvia a l’aprovació de l’EAC de 2006 i es fonamenta en una dispersió legislativa de diferents normatives sectorials. Per lo tant, el marc institucional i normatiu s’ha d’adaptar.

**2.- Quin objectius creu que s’haurien de preveure diferents als proposats?**

Des de l’ACM valorem que és millor l’elaboració d’una única Llei que reguli tot el sistema d’Emergències de Catalunya que la dispersió legislativa actual o la reforma parcial dels diferents textos en matèria de protecció civil d’una banda, de prevenció i extinció d’incendis i salvaments, i del centre d’emergències 112 vigents. Igualment creiem que caldria treballar amb lògica d’articulació de sistema respecte a la seguretat i a la policia de Catalunya.

**3.- Quines mesures relacionades amb les emergències caldria implementar?**

Cal articular un marc operatiu i de gestió que pugui preveure la relació d’agents implicats en les crisis d’emergències, tan públics com privats i en el cas de les Administracions Locals respecte a la Generalitat. I potser podria aprofitar-se l’oportunitat per regular el marc normatiu d’altres sectors com el salvament i el socorrisme i l’aportació dels bombers voluntaris, les ADFs o els voluntaris civils.

**4.- Quins tipus d’actuacions serien les més efectives per regular un sistema global de les emergències a Catalunya?**

Integrar el 112 en l’estructura de la DG de Protecció Civil amb el departament d’Interior i que els governs locals es puguin articular millor en el sistema d’emergències.

**5.- Com s’hauria d’articular la participació d’altres administracions públiques que poden ser afectades per la normativa que promou el Govern?**

En matèria de protecció civil, concorren competències d’Administracions diverses, havent-nos d’atenir a la naturalesa de l’emergència i dels recursos i serveis a mobilitzar tenint en compte el marc europeu ja que cada cop sorgeixen noves iniciatives en el marc de la UE com per exemple, el Mecanisme de Protecció Civil de la Unió Europea. Com entitat municipalista valorem que el món local pugui participar des del primer moment tant a nivell de prevenció i planificació, com en la gestió, execució i avaluació de qualsevol emergència fins al retorn a la normalitat basat en el concepte de resiliència. Cal configurar un model basat en la coresponsabilitat on els plans municipals s’articulin amb naturalitat en el sistema de protecció civil.

**6.- Considereu que el sistema actual d’articulació de les competències en matèria de protecció civil entre la Generalitat i els ens locals és adequat? Què considereu que caldria canviar? Quines propostes teniu?**

Caldria homogeneïtzar la formació, millorar la coordinació dels serveis locals de protecció civil i la d’aquells altres ens supralocals. Simplificar la legislació i donar suport a les autoritats locals en el seu àmbit territorial per a facilitar la resolució de qualsevol crisis que hagin d’afrontar per exemple amb les empreses de serveis (energia, aigua, etc.) També caldria que tots aquells plans de protecció civil que es puguin replicar a nivell municipal es puguin adaptar a les diferents realitats heterogènies del territori respectant l’autonomia municipal i coordinant millor el sistema d’alertes.

**7.- Creieu que la configuració del sistema de cossos d’emergències actual és suficient? Quin paper ha de tenir el voluntariat en les emergències? I els serveis privats d’emergències?**

En matèria d’associacions de voluntaris de protecció civil, bombers voluntaris (i en el cas d’associacions de defensa forestal on no son presents els anteriors) no està ben regulat el marc normatiu i cal configurar un marc d’actuació amb més garanties i seguretat jurídica pels intervinents. Ni tenim ben identificades les seves funcions ni les seves responsabilitats ni està garantida una necessària pòlissa d’assegurança de responsabilitat civil pels riscos que puguin assumir els intervinents.